**TECHNINĖ SPECIFIKACIJA**

1. **SĄVOKOS IR SUTRUMPINIMAI**
   1. **Klientas** – AB „Energijos skirstymo operatorius“.
   2. **Paslaugų teikėjas** – ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo Klientas sudaro Sutartį.
   3. **Sutartis** – Sutartis, sudaroma tarp Kliento ir Paslaugų teikėjo dėl Pirkimo objekto.
   4. **Paslaugos** – mažosios mechanizacijos įrenginių remonto paslaugos Klaipėdos regione.
   5. **Prekės –** remontuojamų įrenginių keičiamos detalės/medžiagos/dalys ir kitos sudedamosios įrenginio dalys.
   6. **Užsakymas** – Sutarties pagrindu Paslaugų teikėjui tekstiniu pranešimu, elektroniniu paštu ir/ar per Kliento nurodytą informacinę sistemą teikiamas rašytinis dokumentas, kuriame nurodomi Paslaugų kiekiai, pristatymo adresai ir terminas.
2. **PIRKIMO OBJEKTAS**
   1. Mažosios mechanizacijos įrenginių remonto paslaugos Klaipėdos regione.
3. **PIRKIMO OBJEKTO APIMTYS**
   1. Perkamų Paslaugų apimtys nurodytos Techninės specifikacijos Priede Nr. 1 – Klaipėdos regione.
   2. Galimai keičiamų detalių - Prekių sąrašas pateiktas Techninės specifikacijos Priede Nr. 2 – Klaipėdos regione (pateikiamas orientacinis sąrašas).
   3. Nurodyti Paslaugų ir Prekių kiekiai yra preliminarūs. Sutarties galiojimo laikotarpiu Klientas turi teisę koreguoti perkamų Paslaugų kiekį, neviršijant sutartyje nurodytos maksimalios Sutarties kainos. Klientas neįsipareigoja išpirkti viso Paslaugų kiekio ar bet kokios jų dalies.
4. **PASLAUGŲ TEIKIMO VIETA**
   1. Paslaugos teikiamos: Liepų g. 64a, Klaipėda.
5. **REIKALAVIMAI PIRKIMO OBJEKTUI**
   1. Esamos situacijos aprašymas – reikalingas turimos įrangos remontas bei atsarginių dalių keitimas.
   2. Paslaugų sąrašas pateikiamas Techninės specifikacijos priede Nr. 1 – Klaipėdos regione, Prekių sąrašas pateikiamas Techninės specifikacijos priede Nr. 2 – Klaipėdos regione.
6. **PASLAUGŲ VYKDYMO TVARKA IR TERMINAI** 
   1. Klientas įsipareigoja remontuojamus prietaisus pristatyti Paslaugų Teikėjui savomis jėgomis ir lėšomis. Po suteiktų Paslaugų Klientas įsipareigoja savomis jėgomis ir lėšomis pasiimti suremontuotus prietaisus.
   2. Paslaugos turi būti suteikiamos ne vėliau kaip per 10 (dešimt) darbo dienų. Paslaugų suteikimo terminas skaičiuojamas nuo remontuojamų prietaisų pristatymo Paslaugų teikėjui dienos. Remonto Paslaugoms reikalingų Prekių pristatymo terminas ne vėliau kaip per 10 (dešimt) darbo dienų.
   3. Paslaugų teikėjas savo įranga, medžiagomis, laikantis remontuojamos įrangos remonto reikalavimų, turi suteikti Klientui priklausančių Priede Nr. 1. įrenginių remonto Paslaugas.
   4. Paslaugos bus perkamos pagal atskirus Kliento užsakymus. Užsakymus Klientas Paslaugų teikėjui teiks el. paštu, nurodytu sutartyje. Užsakyme Klientas nurodys remontuojamos įrangos modelį bei, jei žinomas gedimas, ketinamą įsigyti Paslaugą*.*
   5. Paslaugų teikėjas, įvertinęs įrangos gedimą, iki Paslaugų teikimo pradžios su Klientu turi suderinti Užsakymo įvykdymui reikalingų Paslaugų ir (ar) Prekių kiekį ir kainas. Užsakymas laikomas suderintu tik gavus Kliento rašytinį patvirtinimą (įskaitant ir elektroniniu paštu).
   6. Paslaugų teikėjas prisiima visą riziką dėl teikiamų Paslaugų bei keičiamų ar naujai montuojamų Prekių. Užtikrina, kad naujai sudėtos Prekės ar jų priedai atitinka ir yra suderinami su remontuojamo įrenginio techninėmis ir/ar elektroninės sistemos dalimis.
   7. Teikiant Paslaugas Paslaugų teikėjas privalo naudoti naujas, originalias atsargines dalis, nenaudotas eksploatacines medžiagas, turinčias gamintojo išduotus kokybės ir/ar atitikties sertifikatus.
   8. Visoms suteiktoms Paslaugoms turi būti suteikiama ne trumpesnė kaip 6 (šešių) mėnesių garantija nuo suteiktų Paslaugų priėmimo - perdavimo akto pasirašymo dienos. Atsarginėms dalims ir priedams turi būti suteikiama ne trumpesnė nei 2 (dviejų) metų gamintojo arba Paslaugų teikėjo garantija nuo suteiktų Paslaugų priėmimo - perdavimo akto pasirašymo dienos. Paslaugų priėmimo - perdavimo akto pasirašymo ar garantijos metu pastebėti trūkumai turi būti pašalinti ne vėliau kaip per 15 (penkiolika) kalendorinių dienų, nuo trūkumų užfiksavimo dienos, išskyrus tuos atvejus, jei dėl trūkumu atsiradimo kaltas Klientas.
   9. Klientas įsipareigoja priimti kokybiškai suteiktas Paslaugas ir kokybiškas Prekes iš Paslaugų teikėjo ir atsiskaityti už juos pagal Sutartyje nustatytą terminą ir sąlygas.
   10. Jeigu Paslaugų teikimo metu paaiškėja, kad norint tinkamai suteikti Paslaugas būtina panaudoti didesnį kiekį, brangesnių Prekių nei buvo numatyta Užsakymo metu, Paslaugų teikėjas turi teisę atsisakyti vykdyti Užsakymą. Tokiu atveju Klientas sumoka už iki užsakymo atsisakymo suteiktas Paslaugas, panaudotas Prekes.
7. **KOKYBĖ IR TRŪKUMŲ PAŠALINIMAS**
   1. Prekėms nustatomas ne trupesnis kaip 24 (dvidešimt keturių) mėnesių Prekių gamintojo kokybės garantijos terminas, kuris skaičiuojamas nuo Prekių perdavimo – priėmimo akto pasirašymo dienos.
   2. Paslaugoms taikomas ne trumpesnis kaip 6 (šešių) mėnesių garantijos terminas.
   3. Terminas, per kurį turi būti ištaisomi nustatyti trūkumai – 15 (penkiolika) kalendorinių dienų.
8. **APMOKĖJIMO SĄLYGOS**
   1. Klientas sumoka Paslaugų teikėjui už faktiškai suteiktas kokybiškas Paslaugas ir/ar Prekes per 30 (*trisdešimt*) dienų nuo Paslaugų rezultato perdavimo - priėmimo akto pasirašymo ir Sąskaitos gavimo dienos.
9. **KARTU SU TEIKIAMOMIS PASLAUGOMIS PATEIKIAMI DOKUMENTAI**
   1. Kartu su suremontuotais prietaisais turi būti pateikiamas suteiktų Paslaugų bei naudotų detalių aktas.
   2. Kartu su suremontuotas prietaisais pateikiamas Paslaugų priėmimo – perdavimo aktas.
10. **PRIEDAI**
    1. Priedas Nr. 1 – Paslaugų sąrašas ir kiekiai – Klaipėdos regione.
    2. Priedas Nr. 2 – Prekių sąrašas ir kiekiai – Klaipėdos regione.